वेस्टइंडीज के खिलाफ चौथे वनडे में भारतीय टीम ने 224 रनों से बड़ी जीत दर्ज की| इस मैच से पहले सभी की निगाहें भारतीय कप्तान विराट कोहली पर थीं क्योंकि वे सीरीज के पहले तीन मुकाबलों में तूफानी शतक जड़ चुके थे| यदि वे चौथे मुकाबले में भी शतक जड़ देते तो कई दिग्गजों के कीर्तिमान चित हो जाते, लेकिन ऐसा नहीं हुआ और कोहली 16 रन बनाकर आउट हो गए| इस मैच में सबसे ख़ास रहा सलामी बल्लेबाज रोहित शर्मा और अम्बाती रायडू का तूफानी शतक| हिटमैन रोहित शर्मा ने जहां 162 रनों की पारी खेली वहीं रायडू ने भी 100 जड़कर साबित किया कि उनमें भी तेज़ रन बनाने की क्षमता है|